Document ID: /roh_data/filtered/fineweb-2-filterrobots_roh.jsonl.gz/50913

Gastrosuisse dat vusch libra per il referendum areguard la lescha da Covid-19. Quel vegn ils 28 da november a l’urna.
En il mument na possia nagin dir tge consequenzas ch’in Gea u in Na a l’urna avess per la branscha. Er tar in Na vegniss l’obligatori da certificat betg abolì per immediat, uschia GastroSuisse. Per quest motiv na veglian ins betg far faussas speranzas als gastronoms. La lescha da Covid-19 resta independent da la votaziun almain fin il mars 2022 en funcziun.
Gea tar emprim referendum
Tar l'emprim referendum davart la lescha da Covid-19 aveva Gastrosuisse dà ora la parola Gea. 60% da la populaziun ha da lez temp ditg Gea al project da votaziun. Il november vai per midadas en la lescha, ch'il parlament ha deliberà il mars 2021.